เพิ่มเป้าดัชนี62จุดคาดดอกเบี้ยลงแรงถึง0.5%
ดีบีเอสฯ แถมเป้าดัชนีเป็น 1,750 จุด รับกำไร บจ.โตดี ตลาดหุ้นไทยอู้ฟู่ มาร์เก็ตแคป 14 ล้านล้าน
21 พ.ค. 2556

ดีบีเอสฯ แถมเป้าดัชนีเป็น 1,750 จุด รับกำไร บจ.โตดี ตลาดหุ้นไทยอู้ฟู่ มาร์เก็ตแคป 14 ล้านล้าน
ตลาดหุ้นไทยเดินหน้าไม่หยุด หนุนดัชนีปิดที่ 1,643.40 จุด เพิ่มขึ้น15.44 จุด มูลค่าการซื้อขายที่ 5.78หมื่นล้านบาท นักลงทุนต่างชาติซื้ออีก 1,612 ล้านบาท ดัชนีที่พุ่งขึ้นต่อเนื่องส่งผลให้มูลค่าหลักทรัพย์ตามราคาตลาดรวม (มาร์เก็ตแคป) ขึ้นมาอยู่ที่ 14.09 ล้านล้านบาท ทำสถิติสูงสุดนับตั้งแต่เปิดตลาดหุ้นปี 2518
ด้านบริษัทหลักทรัพย์ (บล.) ดีบีเอสวิคเคอร์ส (ประเทศไทย) ระบุว่า ฝ่ายวิจัยได้ปรับเพิ่มเป้าหมายดัชนีหุ้นปีนี้เป็น 1,750 จุด จากเป้าหมายเดิมที่ 1,688 จุด เพื่อสะท้อนการเติบโตของกำไรสุทธิบริษัทจดทะเบียน (บจ.) ในไตรมาสแรกที่ขยายตัวแข็งแกร่งและดีกว่าที่คาดไว้ โดยเฉพาะบริษัทขนาดใหญ่และประมาณการกำไรสุทธิ บจ.ที่ฝ่ายวิจัยทำการศึกษาอยู่น่าจะขยายตัวได้ 25.6% ในปีนี้
“ดัชนีตอนนี้เทียบกับเป้าหมายใหม่มีโอกาสเพิ่มขึ้นอีกประมาณ 7.5% และมีระดับ พี/อี ปี 2556 ที่ 13.7 เท่า ซึ่งต่ำกว่าค่าเฉลี่ยของภูมิภาคที่ 14 เท่า แต่อัตราการเติบโตของกำไรสุทธิของ บจ.ไทยยังจูงใจนักลงทุนอย่างมีนัยสำคัญ” 
นอกจากนั้น ตลาดหุ้นยังมีปัจจัยบวกอื่นๆ สนับสนุนด้วย ได้แก่ สภาพคล่องในระบบการเงินโลกที่สูง เศรษฐกิจโลกฟื้นตัวดีขึ้น ขณะที่อัตราดอกเบี้ยยังอยู่ในระดับต่ำ
สำหรับหุ้นที่แนะนำ ยังคงเน้นในกลุ่มที่อิงกับอุปสงค์ในประเทศ ได้แก่ ธนาคารกรุงไทย (KTB) กรุงเทพ (BBL) กรุงศรีอยุธยา (BAY) บริษัท ชิน คอร์ปอเรชั่น (INTUCH) บริษัท ควอลิตี้เฮ้าส์ (QH) บริษัท พฤกษา เรียลเอสเตท (PS) บริษัท อมตะ คอร์ปอเรชัน (AMATA) บริษัทท่าอากาศยานไทย (AOT) บริษัท ซีพีออลล์ (CPALL) และบริษัท เอสพีซีจี (SPCG) 
อย่างไรก็ตาม นักวิเคราะห์ บล.เอเซีย พลัส ปรับลดประมาณการกำไรปี 2556 ลงเหลือ 8.92 แสนล้านบาท จากเดิม 9.01 แสนล้านบาท เพราะหุ้นที่เชื่อมโยงกับเศรษฐกิจโลก เช่น ปิโตรเคมีและพลังงาน มีกำไรน้อยกว่าที่คาดไว้
บล.ธนชาต ระบุว่า มีแรงซื้อเข้ามาเก็งกำไรในหุ้นกลุ่มอสังหาริมทรัพย์ก่อนที่จะมีการประชุมคณะกรรมการนโยบายการเงิน (กนง.) ในวันที่ 29 พ.ค.นี้ ซึ่งคาดว่ากนง.จะลดดอกเบี้ยลงแรง 0.5% เป็นอย่างน้อย จึงแนะนำ “ซื้อ” บริษัท แสนสิริ (SIRI) ให้ราคา 6.50 บาท และ QH ให้ราคา 5.70 บาท